
                Nr.23/242/2002

BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, vă înaintăm, alăturat, Raportul asupra proiectului de Lege pentru ratificarea Memorandumului de înţelegere, semnat la Tel Aviv la 14 mai 1996, cu privire la Acordul între Guvernul României şi Guvernul Statului Israel privind transporturile aeriene civile, semnat în Israel la 19 decembrie 1967.



În raport de obiectul de reglementare şi conţinutul său, proiectul de lege face parte din categoria legilor ordinare.
PREŞEDINTE,

István Antal

RAPORT

asupra proiectului de Lege pentru ratificarea Memorandumului de înţelegere, semnat la Tel Aviv la 14 mai 1996, cu privire la Acordul între Guvernul României şi Guvernul Statului Israel privind transporturile aeriene civile



1. Comisia pentru industrii şi servicii a fost sesizată, cu nr.608 din 2 decembrie 2002, pentru avizare şi dezbatere în fond, cu proiectul de Lege pentru ratificarea Memorandumului de înţelegere, semnat la Tel Aviv la 14 mai 1996, cu privire la Acordul între Guvernul României şi Guvernul Statului Israel privind transporturile aeriene civile.



Acordul privind transporturile aeriene civile, între cele două state, a fost semnat în anul 1967 şi a intrat în vigoare la 27 noiembrie 1968.



La articolul 13 din acest Acord se prevede că dacă vreuna din Părţile contractate doreşte să modifice vreo prevedere a acestuia, se va putea cere o consultare cu cealaltă Parte contractantă.



Conform prevederilor art.13 din Acord, au avut loc consultări între autorităţile aeronautice dintre cele două ţări pentru modificarea unora din prevederile acestuia, finalizate la data de 14 mai 1996 prin încheierea Memorandumului de înţelegere care ţine seama de legislaţia în vigoare în cele două state şi de reglementările adoptate de Organizaţia Aviaţiei Civile Internaţionale, în special în ceea ce priveşte asigurarea securităţii transporturilor aeriene civile.



Prin Memorandumul de înţelegere s-a prevăzut să se publice textul consolidat al Acordului între Guvernul României şi Guvernul Statului Israel privind transporturile aeriene civile, ţinând seama de toate modificările aduse prin Memorandum.



Proiectul de lege a fost avizat favorabil de Consiliul Legislativ cu nr.1262 din 3 octombrie 2002.



Proiectul de lege a fost adoptat de Senat, în forma prezentată de Guvern, în şedinţa din 21 noiembrie 2002.



Proiectul de lege a fost avizat favorabil, în forma adoptată de Senat, de Comisia pentru politică externă cu nr.608 din 3 decembrie 2002 şi de Comisia juridică, de disciplină şi imunităţi cu nr.608 din 5 decembrie 2002.



2. În raport de obiectul de reglementare şi conţinutul său, proiectul de lege face parte din categoria legilor ordinare.



3. Examinarea proiectului de lege a avut loc în şedinţa comisiei din data de 10 decembrie 2002.



La lucrările comisiei au participat invitaţi din partea Ministerului Lucrărilor Publice, Transporturilor şi Locuinţei.



4. La lucrările comisiei au fost prezenţi 22 deputaţi din totalul de 26 de deputaţi membri ai comisiei.



Raportul comisiei a fost votat cu unanimitate de voturi.



5. În urma dezbaterilor, membrii comisiei au propus admiterea proiectului de lege, în forma adoptată de Senat.

                  PREŞEDINTE,                                            SECRETAR,

                    István Antal                                              Aurelia Vasile

Expert,

Daniel Bădina

